**OBEC ŽDIAR**

**VŠEOBECNE ZÁVÄZNÉ NARIADENIE OBCE ŽDIAR**

 **Č. 2/2022**

 **O PRAVIDLÁCH ČASU PREDAJA V OBCHODE A ČASU PREVÁDZKY SLUŽIEB NA ÚZEMÍ OBCE ŽDIAR.**

 **OBEC ŽDIAR**

Návrh VZN vyvesený na úradnej tabuli obce: 23.05.2022
VZN schválené uznesením OcZ Ždiar číslo: 264/2022
Zo dňa: 29.6.222
Schválené VZN vyvesené na úradnej tabuli obce : 30.6.2022
Účinné od: ............................
Nahrádza VZN číslo: názov: -
Koniec platnosti: :
Nahradený VZN číslo : názov :

 **NÁVRH**

**VŠEOBECNE ZÁVÄZNÉ NARIADENIE OBCE ŽDIAR**

 **Č. 2/2022**

 **O PRAVIDLÁCH ČASU PREDAJA V OBCHODE A ČASU PREVÁDZKY SLUŽIEB NA ÚZEMÍ OBCE ŽDIAR.**

VZN č. 2/2022 o pravidlách času predaja v obchode a času prevádzky služieb na území obce Ždiar.
Obec Ždiar v súlade s § 4 ods. 5 písm. a) bod 3 a § 6 ods. 1 zákona č. 369/1990 Zb. o obecnom zriadení v znení neskorších predpisov vydáva toto Všeobecne záväzné nariadenie č. 2/2022 O pravidlách času predaja v obchode a času prevádzky služieb na území obce Ždiar (ďalej aj len ako „VZN“)

**Článok 1**

 **Úvodné ustanovenia
§ 1**
Predmet úpravy

1. Toto všeobecne záväzné nariadenie o pravidlách času predaja v obchode a času prevádzky služieb na území obce Ždiar (ďalej len „VZN“) upravuje pravidlá času predaja v obchode a času prevádzky služieb (ďalej len „prevádzková doba“) na území obce Ždiar (ďalej len „obec“)
2. Toto nariadenie neurčuje:
a. prevádzkový čas trhovísk a čas ambulantného predaja,
b. čas konania verejných a neverejných kultúrnych podujatí.

**Článok 2**

 **Základné pojmy
§ 2**

Pre účely tohto nariadenia sa rozumie:
a. prevádzkarňou je priestor v budove, v ktorom sa uskutočňuje podnikateľská činnosť spočívajúca v predaji tovaru a poskytovaní služieb; prevádzkarňou pre účely tohto nariadenia môže byť iba priestor, na ktorý bolo príslušným stavebným úradom vydané právoplatné kolaudačné rozhodnutie, alebo rozhodnutie o zmene účelu užívania stavby na obchod a služby, alebo iné stanovisko či súhlas stavebného úradu ak stavba nepodlieha stavebnému konaniu 1). Súhlas môže byť vydaný aj na časť stavby, v ktorej sa má obchod alebo služby prevádzkovať, ktorá inak podlieha kolaudačnému rozhodnutiu, ale priestory pre obchod alebo služby neovplyvnia pôvodnú funkciu stavby,
b. prevádzkovateľom je osoba zapísaná v obchodnom registri, osoba, ktorá podniká na základe živnostenského oprávnenia, osoba, ktorá podniká podľa osobitných predpisov alebo vykonáva poľnohospodársku výrobu,
c. exteriérovým sedením je sezónne rozšírenie odbytovej plochy zariadení reštauračného, kaviarenského, pohostinského a cukrárenského charakteru pred prevádzkarňou (letné terasy),
d. časom predaja v obchode a časom prevádzky služieb (prevádzková doba) je časovo obmedzená ohraničená časť dňa, počas ktorej sa vykonáva predaj tovaru alebo sú poskytované služby konečným spotrebiteľom,
e. všeobecný prevádzkový čas je časovo ohraničená časť dňa, v medziach ktorej je prevádzkovateľ v prevádzkarni oprávnený vykonávať podnikateľskú činnosť predajom tovaru alebo poskytovaním služieb spotrebiteľom,
f. osobitný prevádzkový čas je časové rozpätie, v medziach ktorého je prevádzkovateľ v prevádzkarni oprávnený vykonávať podnikateľskú činnosť predajom tovaru alebo poskytovaním služieb spotrebiteľom nad rámec všeobecného prevádzkového času,
g. uzavretou spoločnosťou je skupina osôb, ktorá sa v prevádzkarni oprávnene zdržuje na základe pozvania, povolenia alebo so súhlasom prevádzkovateľa, tieto osoby sú individuálne určené a sú účastní akcie, ktorá nie je verejnosti prístupná (rodinné oslavy, svadby, plesy, firemné akcie, výročné konferencie, školské akcie a pod.),
h. hudobnou produkciou je hudba reprodukovaná technickým zariadením - diskotéky, tanečné zábavy, koncerty, taktiež "živá" hudba na počúvanie, spev a pod.,
i. hlukom je každý rušivý, obťažujúci, nepríjemný, nežiaduci, neprimeraný alebo škodlivý zvuk, ktorý spôsobuje porušenie povinností a limitov stanovených osobitným predpisom 2)
j. nočným kľudom je časový úsek dňa od 22:00 hod. do 06:00 hod. nasledujúceho dňa, ktorý je časovým úsekom dňa pre zabezpečenie zdravého a nerušeného pokoja a odpočinku obyvateľov a v záujme dosiahnutia slušného občianskeho spolunažívania a dobrých susedských vzťahov 2).
k. ubytovacie zariadenie je budova alebo priestor, kde sa celoročne poskytuje za úhradu prechodné ubytovanie a s ním spojené služby. Ubytovacie zariadenie je aj sezónne ubytovacie zariadenie poskytujúce ubytovanie a s ním spojené služby.3)
l. herňa je miestnosť alebo súbor miestností stavebne spolu súvisiacich a prepojených, špeciálne vybavených a zariadených na prevádzkovanie hazardných hier.4)

**Článok 3**

 **Povinnosti prevádzkovateľa
§ 3**

1. Prevádzkovateľ je povinný písomne oznámiť obci :
a. najneskôr v deň otvorenia prevádzkarne prevádzkovú dobu, ktorú si prevádzkovateľ určil v zmysle tohto nariadenia, (vzor oznámenia tvorí prílohu č. 1 tohto VZN),
b. najneskôr 24 hodín vopred zmenu prevádzkovej doby, dočasné uzatvorenie prevádzkarne, individuálnu zmenu prevádzkovej doby, (vzor oznámenia tvorí prílohu č. 2 tohto VZN),
c. najneskôr 48 hodín vopred zmenu prevádzkovej doby, uzatvorenej spoločnosti, (vzor oznámenia tvorí prílohu č. 2 tohto VZN),
d. najneskôr 3 kalendárne dni vopred zrušenie prevádzkarne
2. Prevádzkovateľ je povinný na prevádzkarni z vonkajšej strany - pri vstupe viditeľne vyznačiť prevádzkovú dobu.
3. V prípade, že v prevádzkarni bude uzavretá spoločnosť, je prevádzkovateľ povinný vchod prevádzkarne označiť nápisom „uzavretá spoločnosť“.
4. V prevádzkarni musí byť prístupné kontrolným orgánom obce k nahliadnutiu oznámenie prevádzkovej doby prevádzkarne, označené registračnou pečiatkou obce.
5. Prevádzkovateľ je povinný :
a. zabezpečiť, aby pri činnosti prevádzkarne bola dodržiavaná prevádzková doba podľa tohto nariadenia,
b. v prípade otvorenej prevádzkarne v nočnom čase v súlade s týmto nariadením zabezpečiť, aby nedochádzalo k rušeniu nočného kľudu a verejného poriadku a hluk zo zariadení a hudobnej produkcie neprekročil najvyššie prípustné hodnoty pre vonkajšie priestory 2),
c. prispôsobiť činnosť prevádzkarne tak, aby sa návštevníci po určenej prevádzkovej dobe nezdržiavali v prevádzkarni,
d. umožniť vstup kontrolnému orgánu do prevádzkarne za účelom vykonania kontroly dodržiavania oznámenej prevádzkovej doby danej prevádzkarne.

**Článok 3**

 **Prevádzkový čas**

 **§4
Všeobecný prevádzkový čas**

1. Všeobecným časom predaja v obchode a časom prevádzky služieb (všeobecná prevádzková doba) v dňoch pondelok až nedeľa je čas od 06:00 hod. do 22:00 hod.
2. Všeobecná prevádzková doba platí pre všetky prevádzkarne na území obce, ktoré nemajú osobitne upravenú (predĺženú) prevádzkovú dobu týmto VZN.
3. V noci z 31. decembra na 1. januára sa prevádzková doba na celom území mesta povoľuje neobmedzene

**§ 5
Osobitný prevádzkový čas predaja v obchode a času prevádzky služieb**

1. Pre niektoré typy prevádzok na území obce sú stanovené osobitné prípady prevádzkovej doby nasledovne :
a. prevádzky prevažne s predajom periodickej, neperiodickej tlače a predajne potravín prevádzková doba od 05:00 hod. do 22:00 hod.,
b. prevádzky poskytujúce služby prechodného ubytovania (hotel, penzión, ubytovňa) časovo neobmedzená prevádzková doba,
c. prevádzky poskytujúce reštauračné a pohostinské služby a zariadenia spoločného stravovania prevádzková doba
♣ pondelok – nedeľa od 06:00 hod. do 22:00 hod.,
d. prevádzky poskytujúce reštauračné a pohostinské služby a zariadenia spoločného stravovania s neverejnou hudobnou produkciou pre uzavretú spoločnosť (napr. svadba, rodinná oslava, stužková slávnosť, promócie, firemné akcie a pod.), prevádzková doba od 8:00 hod. do 04:00 hod.,
e. prevádzky s predajom tovaru a poskytujúcich zdravotnícke služby, (lekárne, ambulancie) – časovo neobmedzená prevádzková doba,
f. čerpacie stanice pohonných hmôt – časovo neobmedzená prevádzková doba.
2. V osobitných prípadoch prevádzkovej doby uvedených v ods. 1, ak ide o prevádzky umiestnené v nebytových priestoroch bytových domov, môže byť prevádzková doba maximálne do 22.hod.
3. V osobitných prípadoch prevádzkovej doby uvedených v ods.1, ak ide o prevádzky na ktoré obec eviduje opodstatnené oznámenia a podnety, môže byť prevádzková doba maximálne do 20:00 hod.

**§ 6
Prevádzková doba pre exteriérové sedenie**

Prevádzková doba pre exteriérové sedenie (letné terasy) sa prevádzková doba určuje
• pondelok – nedeľa od 06:00 hod. do 22:00 hod.,

**Článok 4**

**Prechodné ustanovenia
§ 7**

1. V prípade, ak podnikateľ nemá pre prevádzkareň obchodu alebo prevádzkareň služieb stanovený prevádzkový čas v rozsahu všeobecného prevádzkového času určeného v článku 4 odst. 1 tohto nariadenia, je povinný v lehote 30 kalendárnych dní od dňa nadobudnutia účinnosti tohto nariadenia vykonať úpravu prevádzkového času podľa tohto nariadenia.
2. Nadobudnutím účinnosti tohto nariadenia strácajú platnosť a účinnosť individuálne rozhodnutia o schválení, predĺžení alebo inej zmene prevádzkového času v prevádzke.

**§ 8
Kontrolná činnosť**

Kontrolu dodržiavania ustanovení tohto nariadenia sú oprávnení vykonávať :
a. Verejná polícia
b. Poverení zamestnanci obce

**§ 9
Sankcie**

1. Konanie fyzických osôb, ktoré je v rozpore s ustanoveniami tohto VZN sa kvalifikuje ako priestupok v zmysle osobitného právneho predpisu. 5)
2. Za porušenie ustanovení tohto VZN môže obec Ždiar uložiť v zmysle osobitného právneho predpisu právnickej osobe alebo fyzickej osobe oprávnenej na podnikanie pokutu.6)

Ždiar 23.05.2022 Ing. Pavel Bekeš

 starosta obce